Mattias Tesfaye (S), 2025-01-08:
Jeg vil først og fremmest sige mange tak til Radikale Venstre for at rejse den her diskussion.
Vi har brugt og bruger meget tid på at diskutere folkeskolen og ungdomsuddannelserne, og det er også nødvendigt, men det er også vigtigt med diskussioner om børnehaver og vuggestuer.
B 75 pålægger regeringen inden udgangen af det her folketingsår at indkalde til drøftelser med Folketingets partier om at stille krav om, at mindst 75 pct. af medarbejderne i vuggestuer og børnehaver er pædagoger eller under uddannelse til pædagog.
Jeg vil godt starte med at sige, at jeg er enig i, at netop uddannet pædagogisk personale er helt centralt, når vi taler om kvalitet for vores børn i dagtilbud.
Det handler om personale, som er uddannet til at kunne tage hånd om små børn på en professionel måde, så de får en tryg hverdag, hvor de bliver støttet i at indgå i fællesskaber med andre børn og med voksne, at løse konflikter og blive nysgerrige på verden.
Vi har derfor i regeringen en klar ambition om, at vi skal have mere pædagogisk uddannet personale i vores dagtilbud, og det gælder både pædagoger og pædagogiske assistenter.
Regeringen har samtidig en ambition om at frisætte kommunerne fra unødvendigt bureaukrati og fra unødvendige regler, og derfor ønsker vi heller ikke at ty til lovgivning, hver gang der er udfordringer, både fordi tiden ikke er til endnu mere lovgivning, der endnu mere nidkært regulerer kommunernes handlerum, og fordi et krav som det, Radikale Venstre foreslår, heller ikke er realistisk i praksis.
I dag er der mangel på pædagoger og mange steder udfordringer med at rekruttere pædagoger.
Samtidig er der desværre færre unge, der søger ind på den meget vigtige pædagoguddannelse.
Vi er derfor optaget af løsninger – reelle løsninger – på, hvordan vi understøtter, at flere får lyst til faktisk at uddanne sig til og arbejde som pædagog eller pædagogisk assistent.
Det handler om løn, det handler om at styrke pædagoguddannelsen, og så handler det om at give muligheder til dem, der allerede er ansat, men ikke har nogen pædagogisk uddannelse i rygsækken.
I regeringen har vi derfor gjort flere ting.
For det første har vi indgået en historisk aftale med arbejdsmarkedets parter, bl.a. pædagogernes fagforening, hvor der er afsat knap 1 mia. kr. i år og godt 1,5 mia. kr. fra næste år og frem til at forbedre rekrutterings- og fastholdelsessituationen på børneområdet og også for socialpædagogerne.
Det kommer i den grad til at kunne mærkes – det kan allerede mærkes – på lønsedlen, og vi tror på, at kontant belønning betyder noget.
Vi er også optaget af, hvordan pædagoguddannelsen kan gøres mere attraktiv, og hvordan det faglige niveau kan løftes.
Vi har derfor før jul som en samlet reform af de professions- og erhvervsrettede uddannelser præsenteret et udspil til en ny og forbedret pædagoguddannelse, som min kollega, uddannelses- og forskningsministeren, om ganske kort tid indleder forhandlinger om.
Endelig har regeringen afsat over 200 mio. kr. årligt fra 2024 til 2030 til at uddanne flere af vores erfarne pædagogmedhjælpere til pædagoger og pædagogiske assistenter, og jeg kan se på de første tal, at det i den grad ser ud til at virke: Flere tager uddannelsen som meritpædagog.
Alt det her er i praksis med til at sikre, at flere får en pædagogisk uddannelse.
Forslagsstillerne vurderer, at en fuldt indfaset pædagogandel på 75 pct. med uddannelsesstillinger i alle vuggestuer og børnehaver vil koste 1 mia. kr. om året.
En andel på 75 pct. pædagoger bliver ikke til virkelighed fra den ene dag til den anden, fordi Christiansborg lovgiver om det, men til gengæld vil en lovgivning om en bestemt andel i vores daginstitutioner med sikkerhed føre til mere administration, papirarbejde og bureaukrati i vores kommunale forvaltninger, og vi ønsker at gå i den modsatte retning i regeringen.
Derfor vil vi holde fast i vores konkrete bud på, hvordan man styrker pædagoguddannelsen, hæver lønnen og får uddannet meritpædagoger, og vi vil således ikke støtte op om et beslutningsforslag, der har til formål at fastsætte en bestemt pædagogandel.